Terotago

320ra|eta|
La Terotago aŭ foje Tera Tago estas sekulara festotago por honori la Teron kaj pensigi pri ekologio.

La simbolo por la Tutmonda Terotago estas verda Θ (la greka litero theta, en Esperanto teto) sur blanka fono. Neoficiale, la Teroflago estis asociata al la Tutmonda Terotago ekde la unua festiĝo en 1970.

 Historio 
La nomon kaj koncepton pri tia nova festotago unuafoje prezentis kaj proponis la usona porpaca aktivisto John McConnell en 1969 kadre de UNESKO-konferenco en San-Francisko. Laŭ tiu propono la tago festiĝu la 21-an de marto 1970, la unua tago de printempo en la norda duonglobo de la tero. Pli poste la tiutempa Ĝenerala Sekretario de la Unuiĝintaj Nacioj, U Thant, proklamis la kampanjon tutmonda aktiveca tago.

Por atentigi pri la problemoj de tutmonda poluo, proksimume samtempe la studento Denis Hayes subtenate de la tiutempa usona senatano Gaylord Nelson, reprezentanto de la subŝtato Viskonsino, organizis nacian mediprotektan tagon kun la nomo Environmental Teach-in (Primedia eduka kampanjo) aŭ Earth Day (Terotago). La tago ekde la jaro 1970 okazis la 22-an de aprilo kaj dekomence en Usono tre popularis. En la unua Terotago en 1970 20 milionoj da homoj partoprenis festajn aktivaĵojn.

Dum dudek jaroj ambaŭ festotagoj en Usono celebriĝis samrange, kaj en aliaj landoj malpli intense atentiĝis.

 Internacia signifo 
Ekde la jaro 1990 ambaŭ kampanjoj estis unuigitaj al vere internacia festotago, celebrata la 22-an de aprilo. En la unua tutmonda kampanjo en 1990 partoprenis 200 milionoj da homoj en 141 landoj. Tiu tutmonda kampanjo interalie servis ankaŭ kiel preparaĵo por la tria Pintkonferenco pri la Tero en Rio-de-Ĵanejro. En la jaro 2000 la tago atingis 5000 sociajn organizaĵojn en 183 landoj kaj partoprenis ĝin plurcent milionoj da homoj. La aktoro Leonardo DiCaprio estis oficiala gasto de la centra inaŭgura celebraĵo, kaj la tuta kampanjo aparte subteniĝis fare de la eksa usona vicprezidanto Al Gore.

En la jaro 2009 laŭ propono de la registaro de Bolivio la 22-a de aprilo fare de la Ĝenerala Asembleo de la Unuiĝintaj Nacioj deklariĝis "Internacia Tago de la Patrino Tero".

 Referencoj 

 Vidu ankaŭ 
 Ĉarto de la Tero
 Horo por la Tero
 Monda Tago de Medio
 Teroflago
 Walter Reuther

 Eksteraj ligiloj 

 "La Fonto de Terotago" (Ĉina Radio Internacia) 

Kategorio:Internaciaj tagoj
Kategorio:Internaciaj tagoj de Unuiĝintaj Nacioj
Kategorio:Ekologio
Kategorio:Festoj
Kategorio:Tagoj
Kategorio:Tero